ועדת הכלכלה, כנסת 17, פרוטוקול מספר 356, 2007-10-15 08:45

גלעד ארדן: בוקר טוב, אני מתכבד לפתוח את הישיבה.

גלעד ארדן: על סדר היום הצעת חוק הגנת הצרכן (תיקון – הודעה על העלאת מחירים), התשס"ז-2006, של חה"כ שמואל הלפרט (פ/1722).

גלעד ארדן: אני מתנצל על האיחור שנובע מכך שמציע החוק מאחר.

גלעד ארדן: נתחיל בלעדיו, בתקווה שיצטרף במהלך הישיבה.

גלעד ארדן: הצעת החוק עברה ב-31 בינואר 2007 בקריאה הטרומית במליאת הכנסת.

גלעד ארדן: אציג אותה- -

שמואל הלפרט: אני מתנצל על האיחור, אני כבר שעה וחצי בדרך.

גלעד ארדן: אתה רוצה להציג את הצעת החוק?

שמואל הלפרט: לפני שנה החליטה הממשלה להוריד את המע"מ באחוז אחד.

שמואל הלפרט: מדובר בסכום עתק, קרוב ל-3 מיליארד ₪.

שמואל הלפרט: המגמה היתה להביא להורדת מחירים כדי לסייע לכלל הציבור במשק, אבל מבדיקות שנעשו מייד לאחר ההורדה בשיעור של 1% התברר כי ההחלטה לא באה לידי ביטוי והמחירים לא ירדו כלל, כולל דברים שבפיקוח משרדי הממשלה כמו מצרכי יסוד ותחבורה ציבורית.

שמואל הלפרט: שום דבר לא השתנה.

דוד טל: זה גם מה שקורה באילת, שהיא עיר פטורה ממע"מ.

שמואל הלפרט: אני עוסק עכשיו בכלל המדינה.

שמואל הלפרט: הממשלה החליטה להוריד אחוז ממע"מ ב-3 מיליארד ₪, אם היתה מורידה את הכסף הזה לנזקקים ונצרכים, היתה יכולה להושיע בסכומים האלה מאות אלפי גמלאים ומשפחות ברוכות ילדים.

שמואל הלפרט: מה שקורה בפועל הוא שמי שנהנה מהכספים האלה זה רק העשירונים העליונים, שהרוויחו עוד אחוז אחד.

שמואל הלפרט: בפועל לא ירדו המחירים, בדקתי את הנושא הזה בצורה מאוד יסודית.

שמואל הלפרט: זו היתה הסיבה שהגשתי את הצעת החוק.

שמואל הלפרט: כל ההחלטה של הורדת מע"מ חייבו את בעלי העסקים להוריד את המחירים בפועל, ומי שלא יעשה כן יהיה צפוי לקנסות עד 80 אלף ₪.

אתי בנדלר: ההצעה אינה אומרת שהוא מחויב להפחית את המחיר, היא אומרת שאם הוא לא מפחית את המחיר, במשך תקופה שאתה מציע הוא יפרסם על כך מודעה.

שמואל הלפרט: אבל יצטרך לפרסם את ההודעה בצורה בולטת מאוד.

שמואל הלפרט: כי בפועל אנשים אמרו שממילא הם רצו להעלות את המחירים, וכתוצאה מההורדה של אחוז במע"מ לא עשו זאת, אבל בפועל התברר שה-3 מיליארד ₪ האלה הלכו לכיסם של בעלי העסקים בעשירון הגבוה בעיקר.

שמואל הלפרט: האוכלוסייה הכללית לא נהנתה מהעסק הזה.

שמואל הלפרט: כדי למנוע הישנות דברים דומים, הצעתי את הצעת החוק, שלמיטב ידיעתי, גם בתמיכת הממשלה, ועדת השרים לענייני חקיקה תומכת בהצעת החוק.

שמואל הלפרט: אני מבקש מהוועדה, מהיו"ר וחברי הכנסת, גם כן לתמוך בהצעת החוק.

גלעד ארדן: אני מבקש לשאול את הממונה להגנת הצרכן, הסתכלתי בחוק הגנת הצרכן, והיום חוק 17ה כבר קובע שברגע שהיתה העלאה או הפחתה של מס או אגרה של על המכירה, בעל עסק יכול להחליט שהוא לא כולל במחיר המוצג את השיעור של ההגדלה או ההפחתה, אבל בשבוע הראשון- -

יצחק קמחי: זה לצורך התאמה בלבד.

יצחק קמחי: הרי המע"מ משתנה, המחירים מוצגים, יש לו שבוע להתארגן.

יצחק קמחי: זה מה שנועד הסעיף שאתה מדבר עליו לעשות.

יצחק קמחי: כלומר פה אין שינוי מהותי.

חנה טירי: אם הופחת שיעור של מס או של אגרה, במשך שבוע ימים הוא יכול שלא לכלול במחיר המוצע את שיעור ההפחתה או ההעלאה, בתנאי שהוא שם מודעה שהמחיר על גבי המוצר לא כולל את שיעור ההפחתה.

גלעד ארדן: מה אומר השלט הזה שהחוק דורש?

חנה טירי: החובה אומרת הצגה של מחיר כולל.

חנה טירי: אם המחיר עלה או ירד, והמחיר הוא שונה – נאמר שהיתה העלאה.

חנה טירי: אם המחיר הוא 100 ₪, כשאני רואה בקופה שהמחיר הוא מחיר יקר יותר, זאת לא עברה של הטעיה, כי במשך השבוע הזה הוא יכול שלא לכלול במחיר המוצג את המחיר הכולל, שזה המחיר בתוספת מע"מ.

אתי בנדלר: אין חובה על עוסק להפחית או להגדיל מחיר ככל ששיעור המס או האגרה השתנה.

אתי בנדלר: אם הוא כן עושה זאת, כי הוא רוצה, ויש פער בין המחיר שהוא רוצה לגבות לבין המחיר הנקוב על המצרך, בשל העלאת או הפחתת מסים, אז הוא צריך לפרסם את ההודעה.

דוד טל: לדעתי, הפתרון שצריך להיות, שהממשלה תיזום הצעת חוק שבכל מקום יצטרכו לציין את המחיר לפני ומחיר אחרי.

דוד טל: כלומר אם יש הורדה של מע"מ או הוזלה אחרת שהממשלה קבעה, שהמחיר יהיה X פחות ביטול המע"מ, ומה יהיה המחיר.

דוד טל: כך גם אפשר יהיה להתגבר על העניין שבאילת, הפטורה ממע"מ, כשרואים שהמחיר זהה שם ובשאר חלקי הארץ.

יצחק קמחי: כולנו יודעים שאין חובה להוריד את המחיר.

יצחק קמחי: הצרכנים כן מצפים שתהיה הורדת מחירים.

יצחק קמחי: אם המוצר אינו בפיקוח, אין חובה.

יצחק קמחי: ההצעה הזו נותנת מידע, כי הצרכנים מוטעים במצב שתיארת קודם – הם חושבים שהמחיר ירד והוא לא.

יצחק קמחי: ההצעה הזו אומרת: לא הורדת את המחירים?

יצחק קמחי: הצרכו ייודע על ידי העוסק שהמחיר לא ירד בשיעור ההפחתה של המס.

יצחק קמחי: זו לא עברה, לא להוריד, אבל יש לך המידע המלא.

יצחק קמחי: מה שאתה מנסה לומר, שזה טוב אך דורש חקיקה אחרת, זה שכשיש הורדה במס, כל ההורדה צריכה ללכת לצרכן.

דוד טל: מוצרי הדלק, כשאתה נכנס לתחנת דלק, היתה כאן הצעה שהמחיר יהיה לפני- -

יצחק קמחי: פרקטית זה לא יהיה ישים, כי לסופר יש 100 אלף מוצרים על המדף, ואתה רוצה מחיר קודם ונוכחי בהבדל של 10 אגורות.

תומר מזרחי: אפשר לעשות ספר טלפונים ליד הקופה הראשית עם כל המחירים, לפני ואחרי, ולצרכן תהיה אפשרות לבדוק.

תומר מזרחי: על כל פנים, המועצה תומכת בהצעת החוק.

גלעד ארדן: מייד תקבלו רשות דיבור.

יצחק קמחי: אולי יש מקום לשקול, מבחינת היידוע של הצרכנים, ופה החשיבות שאני רואה בהצעת החוק, שהמחיר לא כולל בהכרח את ההפחתה שהיתה, וגם לקחנו על עצמנו לפחות בשלב הזה גם להכניס את זה למסגרת הביקורות שאנו עושים בעסקים בכל מקרה.

יצחק קמחי: אנו בודקים, ונוכל גם לבדוק אם אכן היתה הפחתה והיא הגיעה לצרכן או לא, ואם לא הגיעה לצרכן, אם הושם שלט שציין זאת.

יצחק קמחי: אנו מסוגלים לבדוק זאת, לפחות בשלב זה.

גלעד ארדן: האם אי פעם בדקתם את 17ה?

יצחק קמחי: כן.

יצחק קמחי: היו הנחיות לעשות בדיקות וביקורות.

גלעד ארדן: מה הקנס שחל על הסעיפים האלה?

יצחק קמחי: זה כמו הפרה של הצגת מחירים רגילה, שהיא כ-25 אלף או 30 אלף ₪ היום לעוסק רגיל.

יצחק קמחי: לחברה זה- -

גלעד ארדן: זה לא נכנס בתוך הפיצוי לדוגמה?

יצחק קמחי: לא.

גלעד ארדן: כי דווקא הצעת החוק של הלפרט מאוד מתאימה לעניין של הפיצוי לדוגמה.

גלעד ארדן: הרי מס קנייה יכול פתאום לרדת ב-15% על איזה תחום, הם משאירים את המחיר אותו דבר ולא שמים שלט.

גלעד ארדן: זאת הטעיה, אם החוק הזה יעבור, ויש לי תחושה שהוא יעבור.

יצחק קמחי: מס הקנייה הוא רק מרכיב מסוים מהמחיר, והוא יורד.

יצחק קמחי: סך הכל ההפחתה שמגיעה לצרכן קטנה יותר.

שמואל הלפרט: גם במע"מ זה אותו דבר.

יצחק קמחי: צריך לראות כמה זה.

יצחק קמחי: הצרכן לא תמיד יודע בכמה זה אמור להיות מופחת.

גלעד ארדן: החוק שהלפרט מציע דורש שאם העוסק לא הפחית מחיר הטובין במלוא שיעור ההפחתה, כלומר אם מס הקנייה ירד ב-15%, אתה אומר שזה לא משליך על המחיר ב-15%, אלא בפחות.

יצחק קמחי: זה חלק היחסי של זה מסך הכל המחיר הכולל, ואז זה יוצא פחות.

יצחק קמחי: נאמר שיש לי מכונית שעולה 200 ₪.

יצחק קמחי: מס הקנייה עליה הוא 100 ₪ ומס הקנייה ירד ב-50%.

יצחק קמחי: אז המכונית תעלה 150 ₪.

יצחק קמחי: צריך לנסח את זה טוב יותר, שיהיה ברור.

אתי בנדלר: ננסח את זה אחרי שהוועדה תחליט על העיקרון.

אתי בנדלר: מדובר בהפחתה במלוא ההפחתה המתחייבת משיעור ההפחתה- -

שמואל הלפרט: אדוני היושב ראש, יש הרבה מאוד דברים שאפשר לתקן.

שמואל הלפרט: אני מציע, שבנושא הזה נתרכז רק בהצעת החוק שמולנו, כי אם נרצה לתקן את כל העולם, לא נתקן שום דבר, כי הועלו פה הצעות בנושאים אחרים.

גלעד ארדן: אני מקבל את ההצעה שלך.

גלעד ארדן: מה היתה עמדת ועדת השרים לחקיקה?

רוני נויבאור: עמדת הממשלה היתה לתמוך בהצעת החוק בכפוף להסרת העברה הפלילית, אבל משרד המשפטים ומשרד התמ"ת באו בדברים והסכימו שכרגע תהיה עברה פלילית – בסעיף 2 להצעה מבקשים לתקן את סעיף העונשין.

גלעד ארדן: אנו פותחים את הדיון, בבקשה.

תומר מזרחי: הצעת החוק הזו משרתת את המטרה של הפחתת המס, וזה לגלגל את שיעור המס למחיר הסופי.

אתי בנדלר: סליחה, אני רק רוצה לענות לשאלה של אדוני: 61א(ב), היום עומד על 26,100 ש"ח.

יצחק קמחי: ולחברה או לתאגיד זה כפל.

יצחק קמחי: שיעור הקנס המינהלי נמוך יותר מהקנס הפלילי שישנו פה.

יצחק קמחי: את הקנס הפלילי מטיל בית המשפט.

יצחק קמחי: את הקנס המינה

יצחק קמחי: לי אנו מטילים והשיעורים שלו נמוכים יותר.

גלעד ארדן: ומה הכוונה הפלילית שנדרשת כדי שתחליטו לפתוח בהליך פלילי?

יצחק קמחי: קיים נוהל בנושא הזה שמתייחס לעברה ראשונה, מקבל קנס מינהלי, עברה שנייה זה כפל קנס.

יצחק קמחי: פעם שלישית, אם הוא עבריין, מגישים כתבי אישום.

גלעד ארדן: והקנסות המינהליים, מה הגובה שלהם?

יצחק קמחי: שיעורם נמוך.

יצחק קמחי: לעוסק בודד זה 400 ₪, לתאגיד זה 800 ₪ וכפל קנס – 800 ו-1,600.

גלעד ארדן: כמה פקחים יש לאדוני?

יצחק קמחי: 39.

יצחק קמחי: הנקודה היא פה – אני רואה את מרכז הכובד של החקיקה הזו ביידוע הצרכנים, כשמודיעים לנו על הפחתות בחנויות, אבל אנו לא רואים את זה תמיד בחנויות.

יצחק קמחי: היידוע הזה חשוב לצרכן – קודם כל, שלא ירוץ מייד ויקנה.

יצחק קמחי: ולגבי דברי המציע, הכסף לא הולך דווקא לעשירונים העליונים, הוא נשאר אצל העוסקים, הם פשוט לא מעבירים אותו לצרכנים.

תומר מזרחי: המועצה רואה את מרכז הכובד במקרה הרע ביידוע הצרכנים.

תומר מזרחי: במקרה הטוב זה יגרום להפחתת המחיר בשיעור הפחתת המס כי העסק ירצה להימנע מפרסום שלילי כזה.

תומר מזרחי: עד פה המועצה תומכת מאוד בהצעה, אבל היא משרתת כמובן את מטרת ההפחתה, שזה יגיע לצרכן הסופי, ולא יהיה מחטף בדרך.

תומר מזרחי: לאופן הפרסום, המועצה חושבת שעל כל מוצר צריך להיות סימון של המחיר לפני הפחתת המע"מ והמחיר אחריו, כלומר שתי מדבקות, כדי שנוכל לדעת אם היתה הפחתה או לא.

תומר מזרחי: בלי העוגן של המחיר הקודם אתה לא יודע אם היתה הפחתה במחיר הסופי או לא.

גלעד ארדן: אבל החוק יפתור את זה, כי מה שאין עליו הפחתה, הם יהיו צריכים לציין ליד המחיר: ארבעה שבועות מיום ההפחתה, כלומר אם מתוך 30 אלף המוצרים הם לא הפחיתו ב-5,000 מוצרים, על אותם 5,000 צריכה - -

חנה טירי: ההצעה אומרת שתהיה מודעה בבית העסק.

חנה טירי: היא לא אומרת שהמחיר יהיה על כל מוצר למוצר.

חנה טירי: יש חוסר הלימה בין דברי ההסבר להצעה.

תומר מזרחי: המועצה תומכת בנוסח של דברי ההסבר, כי יהיה קושי לדעת מה היה המחיר הקודם אם תהיה הודעה כללית בבית העסק.

גלעד ארדן: היועצת המשפטית גם כתבה מה קורה אם המחיר הופחת לגבי חלק מהמצרכים וחלק לא.

גלעד ארדן: אני חושב שאין דרך להתגבר על זה אלא לקבוע סעיף נפרד שאומר שלגבי אותו חלק שלא הופחת תצטרך להיות מודעה שמוצמדת למוצרים עצמם, אחרת גם בעניין הזה יהיו הטעיות.

יצחק קמחי: אולי האינטרס של כל עסק, כדי להימנע מהפרסום הזה, זה להפחית.

יצחק קמחי: אם הוא מפחית הכל, אין בעיה.

יצחק קמחי: אם לא, גם אין בעיה – שם מודעה אחת, אומר: לא הפחתי.

יצחק קמחי: אם הוא מפחית לחלק ולחלק לא, עדיין אותה מודעה אחת מזהירה את הצרכנים לבדוק אם יש או אין.

אתי בנדלר: איך הצרכן יידע?

גלעד ארדן: נאמר בסופר, מי שהפחית רק לגבי חלק, עדיין נחייב אותו לפרסם נוסח של מודעה שאומרת:

גלעד ארדן: בחנות זו לא הופחתו המחירים בהתאם להפחתת המע"מ.

יצחק קמחי: אני לא רוצה לייצג את איגוד לשכות המסחר, אבל הם ודאי יצעקו – על כל הפחתה של 10 אגורות צריך מחיר לפני ומחיר אחרי משיעור ההפחתה על 100 אלף מוצרים בסופר, אז יהיה לי קשה לומר: זה חובה.

יצחק קמחי: המטרה היא שההפחתה הזו תגיע לצרכנים, ואם היא לא מגיעה לצרכנים, שהצרכנים יידעו את זה מראש.

תומר מזרחי: הבעיה תהיה אם לא היה פרסום.

תומר מזרחי: יהיה לצרכן יותר כלי שיפוט לדעת אם היתה הפחתה או לא, אם הוא ישווה בין שני מחירים, לפני הפחתת המע"מ ואחריה.

גלעד ארדן: אם מישהו מפר את החוק לגבי השלט הגדול, הוא יפר אותו גם לגבי הלפני והאחרי.

גלעד ארדן: אם יש אכיפה, יש אכיפה, ואם אין, אז אין.

גלעד ארדן: יותר קל לאכוף, אגב, כשיש חובה לשים שלט גדול.

תומר מזרחי: איך אפשר לדעת מה המחיר הקודם?

יצחק קמחי: אנחנו יכולים במסגרת הליכי חקירה לבדוק.

גלעד ארדן: הרי יודעים שמע"מ עומד לרדת.

גלעד ארדן: הם הם הולכים מדגמית לכמה חנויות, הם אפילו יכולים לפרסם שהם עושים את זה.

שלומי דגן: יש בעיה של ישימות במה שהממונה על הגנת הצרכן מציע.

שלומי דגן: הוא אומר: חקירה בנקודה שמורידים את המע"מ.

שלומי דגן: איך הוא יידע אם העלאת המחיר התבצעה כתוצאה מניסיון להטעות ולהראות לצרכן שהמחיר נשאר אותו דבר, או המחיר של המוצר עלה?

גלעד ארדן: יש פרזונקציה בחוק, שבארבעת השבועות לאחר שמסים ירדו, בעיה של הסוחר.

גלעד ארדן: האכיפה היא לגבי השלט.

גלעד ארדן: אם בארבעת השבועות שלאחר הפחתת המסים המוכר לא הפחית את המחיר באותו גובה, לא מעניין את מחוקקי החוק אם באותם ארבעה שבועות עלה מחיר הסוכר ולכן צריך לייקר את מחיר המוצר שעושים מסוכר, ובאותם ארבעה שבועות הוא צריך לספר לציבור שלא הפחית.

גלעד ארדן: רוצה – שיבוא האזרח לקופה, יגיד: למה לא הפחת?

גלעד ארדן: הוא יסביר לו שהתייקר הסוכר והדלק ולכן לא היתה לו בררה.

גלעד ארדן: זו בעיה של העוסק.

שלומי דגן: כלומר אנו הולכים לחומרא.

גלעד ארדן: הוא חייב לפרסם שהוא לא הפחית, הוא לא חייב להפחית.

יצחק זיו: במוצר לפיקוח הוא חייב להוריד.

תומר מזרחי: גם שם יש בעיה.

נמרוד הגלילי: אני לא אוהב את ההצעה, אני מדבר בשם איגוד רשתות השיווק; אנו חושבים שהשוק משוכלל.

נמרוד הגלילי: ברשתות שיש אלפי פריטים, וחלקם מתומחרים במחירי הפסד וחלקם במחירים שאינם מחירי הפסד, יש מחירים שרוצים למשוך קנייה, וזה שיש הפחתה של מס מסוים - אני אומר:

נמרוד הגלילי: אני עכשיו לא רוצה להמשיך לתת מחירי הפסד.

גלעד ארדן: תעשה את זה, רק שהצרכן ארבעה שבועות ראשונים יידע שאתה הפסקת להפסיד על המוצר הזה.

נמרוד הגלילי: גם בהעלאת מחירים רגילה אני צריך לפרסם שהעליתי מחירים?

נמרוד הגלילי: וכשהמע"מ עולה אני מעלה את המחירים אוטומטית?

נמרוד הגלילי: לא.

נמרוד הגלילי: מדובר באלפי פריטים.

נמרוד הגלילי: רק העלות של לסמן על כל מוצר את המחיר החדש, זו גם עלות לא קטנה.

גלעד ארדן: למה אתה משכנע אותנו במשהו שאנו לא רוצים לעשות?

נמרוד הגלילי: יש לי רשומת סימון מחיר על המוצר?

נמרוד הגלילי: אני צריך לשנות את כל המחירים, להוריד את כל המדבקות הישנות ולשים מדבקות חדשות.

גלעד ארדן: זה לא רלוונטי לחוק הזה.

נמרוד הגלילי: יש לזה עלות מסוימת.

נמרוד הגלילי: צריך להשאיר את זה לשיקול דעת של אותו בית עסק, את גובה ההפחתה.

גלעד ארדן: אבל זה לא החוק.

גלעד ארדן: החוק אומר שמי שלא הפחית בגובה ההפחתה, יודיע על כך לציבור.

נמרוד הגלילי: לגבי השלט, יש פה סתירה בין הצעת החוק לדברי ההסבר.

אתי בנדלר: מה שמחייב זה נוסח הצעת החוק.

אתי בנדלר: חבר הכנסת המציע כותב בדברי ההסבר מה כוונתו.

אתי בנדלר: בדיוק לצורך הבהרת כל הנקודות האלה מתקיים דיון בוועדה.

אתי בנדלר: בנוסח שיפורסם ברשומות לא תהיה סתירה, כפי שתחליט הוועדה.

נמרוד הגלילי: אם חלק מהמוצרים הופחתו וחלק לא, האם יהיה צורך לפרסם באופן כללי שבחנות זו הופחתו רק חלק מהמוצרים וחלק מהמוצרים לא?

גלעד ארדן: אני חושב שאנו צריכים לפרט מה נוסח ההודעה, כי עלולים למצוא נוסחים מטעים.

גלעד ארדן: עדיך שהנוסח יהיה ברור.

ירון לוינסון: אנו תומכים מאוד בהצעת החוק הזו.

ירון לוינסון: אני לא יודע כמה יהיה פיקוח, אבל רק בגלל היידוע ושינוי תרבות צרכנית בארץ, זו הצעה חיובית.

ירון לוינסון: רשתות השיווק, פעם אחרונה שהורידו בחצי אחוז את המע"מ או משהו כזה, היו מודעות ענק בעיתונות: אצלנו הורדנו.

ירון לוינסון: התגאו בזה.

ירון לוינסון: פה התרבות הפוכה: מי שעושה מה שצריך – מתגאה בזה.

ירון לוינסון: אז רק בשביל שינוי התרבות הצרכנית, ההצעה חיובית.

אתי בנדלר: לפני סיכום הדיון אני מבקשת לסכם מספר שינויים שאני מתרשמת שהוועדה מבקשת לעגן בנוסח שיאושר ככל שהוועדה תחליט לאשר את הצעת החוק; השינוי הראשון הוא בשורה השנייה, החל במילים "והעוסק": אני מציעה שכאן תווסף את מחירם של כל הטובין או השירותים שהוא נותן כדי שיהיה ברור שגם אם הוא הפחית רק חלק מהמחירים, חלה עליו חובה לפרסם את המודעה.

אתי בנדלר: השינוי השני הוא שהמחיר של הטובין או השירותים כאמור יופחתו במלוא ההפחתה המתחייבת משיעור הפחתת המס האגרה או שיעור החובה, כדי שגם אם הוא מביא לידי ביטוי במחירים רק חלק משיעור ההפחתה המתחייב, עדיין תחול עליו חובת פרסום המודעה.

אתי בנדלר: דבר נוסף שהייתי רוצה להציע לוועדה, להוסיף באותו סעיף פסקה שתאפשר לשר, אם הוועדה תקבל את ההצעה, זה לשקול האם גם באישור הוועדה, לקבוע הוראות בדבר נוסח המודעה, גודלה ודרך פרסומה בעסק.

גלעד ארדן: כן, אך אפשר לתחום את זה בזמן – עד מתי יפרסם?

אתי בנדלר: הוא לא יהיה חייב להתקין תקנות, כי החובה תהיה מכוח החוק בכל מקרה.

גלעד ארדן: כי מחכים להחזרת מוצרים.

אתי בנדלר: זה נושא בעייתי.

אתי בנדלר: יש חוקים שלא ניתן להפעילם ללא התקנת תקנות.

אתי בנדלר: זה לא המקרה.

אתי בנדלר: ההוראה הזאת עומדת בפני עצמה גם אם לא התקינו תקנות.

גלעד ארדן: מה קורה אם השר לא מתקין את הנוסח?

אתי בנדלר: החובה תחול וכל בית עסק ימצא את הנוסח שיעמוד בדרישות.

גלעד ארדן: תפעל שזה יותקן במהרה, אדוני?

יצחק קמחי: כן.

שמואל הלפרט: אני מבקש שיהיה כתוב בחוק שהמודעה הזו תתפרסם במקום בולט, בכניסה לחנות או במקום בולט.

גלעד ארדן: במקום בולט בעסק, בגודל ובנוסח כפי שיקבע השר בתקנות.

אתי בנדלר: נכתוב כרגע: במקום בולט בעסק.

אתי בנדלר: זה יהיה בחוק.

אתי בנדלר: נוסיף הסמכה לשר לקבוע הוראות בדבר נוסח המודעה, גודלה ודרך פרסומה בעסק.

יצחק קמחי: יכול להיות שהמודעה צריכה להיות שאם אין הפחתה, המשמעות היא שהמחירים התייקרו.

אתי בנדלר: כתוב: הודעה כאמור תוצג במקום בולט במקום העסק.

גלעד ארדן: השאלה היא עד איפה אתה מאכיל את הציבור בכפית.

יצחק קמחי: אתה צודק.

נמרוד הגלילי: מה קורה אם חלק מהמוצרים התייקר והאם מספיק לפרסם מודעה אחת שאומרת שחלק מהמוצרים התייקרו וחלק מהם לא?

גלעד ארדן: לדעתי, הנוסח צריך להיות אחיד, נאמר:

גלעד ארדן: בחנות זו לא הופחתו המוצרים בהתאם להורדה.

נמרוד הגלילי: אולי: כל המוצרים?

יצחק קמחי: לא.

יצחק קמחי: אחד לא הופחת – לא הופחתו.

נמרוד הגלילי: אולי העסק יוסיף בצד רשימה.

גלעד ארדן: ואם יש לו 30 אלף מוצרים?

שמואל הלפרט: אדם לא יתחיל לחפש.

שמואל הלפרט: חז"ל אומרים שאין גוזרים גזרה על הציבור שאין רוב הציבור יכול לעמוד בה.

שמואל הלפרט: זו גזרה שהציבור לא יכול לעמוד בה.

אתי בנדלר: האם הסמכות להתקין תקנות היא באישור הוועדה או ללא אישור הוועדה?

גלעד ארדן: מצד אחד אני יודע שיש פה נטייה לראשי הוועדה להביא כל דבר אל השולחן.

גלעד ארדן: מצד שני זה מוסיף עוד זמן שצריך להמתין.

אתי בנדלר: ככל שמדובר בעניינים טכניים, המלצתי היא שהתקנות יותקנו ללא אישור הוועדה.

אתי בנדלר: השאלה היא אם זה טכני או מהותי.

אתי בנדלר: לכאורה מדובר בעניין טכני.

אתי בנדלר: מצד שני יכולים העוסקים לטעון שמודעה מסוימת תגרום לעלויות מאוד גדולות של העסק, למשל.

אתי בנדלר: לכן אני מציבה את זה לפתחכם להחליט.

רוני נויבאור: צריך לקחת בחשבון שהשר בא לשרת את הצעת החוק.

רוני נויבאור: הוועדה צריכה לשקול להעביר את הצעת החוק, אם היא לא רוצה, שתהיה תהיה ברורה לחלוטין, במובן הזה שתאמר בדיוק מה הנטייה – האם זה כל מוצר, ואת הטכניקה לתת לשר, אלא אם כן הוועדה רוצה לשקול את נוסח ההודעה.

גלעד ארדן: אני מציע שלקריאה הבאה תשאירו לנו זמן להתלבט, האם זו תהיה הודעה כללית- -

שמואל הלפרט: אפשר עכשיו להחליט.

גלעד ארדן: ואז מה אעשה בין הקריאה הראשונה לשנייה ושלישית.

גלעד ארדן: .. אני מעדיף לחשוב על זה.

אתי בנדלר: ובינתיים מה יהיה הנוסח לקריאה הראשונה?

אתי בנדלר: "נוסח המודעה, גודלה ודרך פרסומה" זה רחב דיו.

גלעד ארדן: זה משאיר לנו אפשרות בין הראשונה לשנייה ולשלישית להכניס גם אמירות כלליות לגבי הנוסח או הגודל?

אתי בנדלר: ודאי, יש לזה התייחסות מפורשת, לנוסח המודעה.

אתי בנדלר: התקנות - עם אישור ועדה או בלי?

גלעד ארדן: בינתיים, עם אישור ועדה.

שמואל הלפרט: זה רק יסרבל את זה.

גלעד ארדן: אז נבטל את זה בהמשך.

לאה ורון: אגף התקציבים באוצר, אהוד רייפמן, הודיע שההצעה אינה כרוכה בעלות תקציבית.

גלעד ארדן: אני מעלה את ההצעה בהתאם לעקרונות שאישרנו כאן שיוכנסו בהצעת החוק להצבעה להכנה לקריאה ראשונה, מי בעד?

גלעד ארדן: תודה, אושר פה אחד.

גלעד ארדן: תודה רבה, הישיבה נעולה.